Document ID: 32006L0129

KOMISJONI DIREKTIIV 2006/129/EÜ,
8. detsember 2006,
millega muudetakse ja parandatakse direktiivi 96/77/EÜ, millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, (1) eriti selle artikli 3 lõike 3 punkti a,
olles nõu pidanud toidu teaduskomitee ja Euroopa Toiduohutusametiga,
ning arvestades järgmist:
(1)
Komisjoni 2. detsembri 1996. aasta direktiivis 96/77/EÜ (millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid (2) on sätestatud Euroopa Parlamendi ja nõukogu 20. veebruari 1995. aasta direktiivis 95/2/EÜ (toiduainetes kasutatavate lisaainete (välja arvatud värv- ja magusainete) kohta) (3) nimetatud lisaainete puhtusekriteeriumid.
(2)
On asjakohane tühistada E 216 propüül-p-hüdroksübensoaadi ja E 217 naatriumpropüül-p-hüdroksübensoaadi jaoks kehtestatud puhtusekriteeriumid, kuna nimetatud aineid ei lubata enam lisaainetena kasutada.
(3)
Mitmed direktiivi 96/77/EÜ keeleversioonid sisaldavad vigu järgmiste ainete osas: E 307 alfa-tokoferool, E 315 erütorbiinhape ja E 415 ksantaankummi. Need vead tuleb parandada. Lisaks sellele tuleb arvesse võtta FAO/WHO ühise lisaainete ekspertkomisjoni (JECFA) poolt Codex Alimentarius’es esitatud lisaainete spetsifikatsioone ja analüüsimeetodeid. Eelkõige on vajaduse korral kohandatud puhtuse erikriteeriume, nii et need kajastaksid asjaomaste üksikute raskmetallide sisalduse piirnorme. Selguse huvides tuleks kogu neid aineid käsitlev tekst asendada.
(4)
E 472c rasvhapete mono- ja diglütseriidide sidrunhappeestrite osas tuleks puhtusekriteeriumides muuta sulfaattuha sisaldust, et hõlmatud oleksid osaliselt või täielikult neutraliseeritud tooted.
(5)
On vaja tagada E 559 alumiiniumsilikaadi tootmine kaoliinsavist, mis ei sisalda lubamatuid dioksiine. Dioksiini sisaldus kaoliinsavis peaks seega olema võimalikult väike.
(6)
On vaja vastu võtta spetsifikatsioonid, mis kehtivad järgmiste uute lisaainete kohta, mille kasutamine on lubatud Euroopa Parlamendi ja nõukogu 5. juuli 2006. aasta direktiiviga 2006/52/EÜ, millega muudetakse direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta ning direktiivi 94/35/EÜ toiduainetes kasutatavate magusainete kohta: E 319 tertsiaarbutüülhüdrokinoon (TBHQ), E 426 soja hemitselluloos, E 462 etüültselluloos, E 586 4-heksüülresortsinool, E 1204 pullulaan ja E 1452 alumiiniumoktenüülsuktsinaattärklis.
(7)
Seetõttu tuleks direktiivi 96/77/EÜ vastavalt muuta ja parandada.
(8)
Käesolevas direktiivis sätestatud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 96/77/EÜ lisa muudetakse ja parandatakse vastavalt käesoleva direktiivi lisale.
Artikkel 2
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 15. veebruariks 2008. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 8. detsember 2006

Labels: 0
17